събра двете цифри — 12 милиона и 36 милиона единици, Комисията установи, че КНР е разполагала с годишен свободен капацитет за производство на колела от алуминий, възлизащ на поне 48 милиона единици.
 (59)
 Една заинтересована страна заяви, че китайският производствен капацитет е изцяло използван. В изявлението си страните се позоваваха на отговорите на въпросника на три включени в извадката групи от производители износители, както и на презентация, изготвена от Китайската търговска камара за внос и износ на машини и електронни продукти (CCCME). Според заинтересованите страни от тях става ясно, че в КНР няма свободен капацитет.
 (60)
 В отговор на това твърдение се посочва, че данните в отговорите на въпросника (изменени след извършване на проверка) са надлежно взети под внимание при определянето на наличния свободен капацитет. Данните, предоставени от включените в извадката групи, представляват обаче, както бе посочено в съображение 57 по-горе, само част от наличния на цялата територия на държавата свободен капацитет. Общият размер на капацитета и на използване на капацитета за цялата КНР бе следователно определен въз основа на наличните факти, както е описано в съображение 57 по-горе. Данните от презентацията, изготвена от CCCME, не са подкрепени с доказателства и в нея като единствен източник се посочва „China Association of Automobile Manufacturers“, без да се прави препратка към публично достъпна информация. Поради това твърдението бе отхвърлено.
 (61)
 След оповестяването заинтересованата страна заяви, че Комисията значително е завишила китайския капацитет за производство на колела от алуминий, като същевременно е занижила процента на използване. По-конкретно заинтересованата страна заяви, че предвид високата степен на съдействие от страна на китайската промишленост и извадката, приложена по отношение на оказалите съдействие производители износители, при определянето на производствения обем и на свободния капацитет на КНР Комисията е трябвало да се основе изключително на данните, предоставени от включените в извадката производители износители и CCCME. Освен това Комисията е трябвало да екстраполира констатациите, свързани с включените в извадката дружества, и като процент на използване на капацитета в сегмента на производителите на оригинално оборудване да използва 99 %, а за китайската промишленост, произвеждаща колела от алуминий, като цяло — 90 %. Наред с това друга заинтересована страна поиска от Комисията да изясни по-специално как е бил оценен свободният капацитет в сегмента на производителите на оригинално оборудване.
 (62)
 Освен това друга заинтересована страна заяви, че за определянето на производството на колела от алуминий за цялата територия на Китай Комисията е следвало да използва информацията, предоставена от CCCME (175 милиона единици), която е в съответствие с оценката в доклада на промишлеността, както е посочено в съображение 55, а именно 180 милиона единици. Заинтересованата страна посочи освен това, че Комисията никога не е приканвала CCCME да предостави допълнителни разяснения относно информацията, предоставена във връзка с производствения капацитет и степента му на използване.
 (63)
 Същата заинтересована страна също така заяви, че публично достъпната информация относно капацитета за част от неоказалите съдействие дружества, идентифицирани от Комисията, не е била надеждна. Освен това заинтересованата страна оспори логиката капацитетът на неоказалите съдействие дружества, за които не е имало информация, да бъде счетен за 1,8 милиона единици.